ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

2021 թվականի ....................... N ........ - Լ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՕԳՈՍՏՈՍԻ 13-Ի N 1355-Լ ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ

Ղեկավարվելով «Նորմատիվ իրավական ակտերի մասին» Հայաստանի Հանրապետության օրենքի 34-րդ հոդվածով՝ Հայաստանի Հանրապետության կառավարությունը որոշում է`

1. Հայաստանի Հանրապետության կառավարության 2020 թվականի օգոստոսի 13-ի «Կորոնավիրուսի տնտեսական հետևանքների չեզոքացման քսանչորսերորդ միջոցառումը հաստատելու մասին» N 1355-Լ որոշման՝

1) 3.1-ին կետից հետո լրացնել նոր 3.2-րդ կետ հետևյալ բովանդակությամբ. « 3.2. Հայաստանի Հանրապետության էկոնոմիկայի նախարարին՝ մինչև 2021 թվականի փետրվարի 19-ը հաստատել սույն որոշմամբ հաստատված հավելվածի 4-րդ կետի 7-րդ ենթակետի շրջանակներում օժանդակության տրամադրման ընթացակարգը։».

2) 4-րդ կետում «և 6-րդ ենթակետի շրջանակներում առաջացող ֆինանսական պարտավորությունները՝ պետական բյուջե մուտքագրված համապատասխան միջոցների հաշվին» բառերը փոխարինել «, 6-րդ և 7-րդ ենթակետերի շրջանակներում առաջացող ֆինանսական պարտավորությունները՝ պետական բյուջեի միջոցների հաշվին» բառերով.

3) հավելվածի՝

ա. 3-րդ կետում լրացնել նոր 4-րդ ենթակետ հետևյալ բովանդակությամբ. «4) 2021 թվականի հունվարի 1-ից մինչև սեպտեմբերի 30-ը «Արտաքին տնտեսական գործունեության ապրանքային անվանացանկ» (ԱՏԳ ԱԱ) դասակարգչի 220820890 ծածկագրին դասվող կոնյակի սպիրտի 100 հազար (100 տոկոսանոց սպիրտի հաշվարկով) լիտրը գերազանցելուց հետո այլ խմբաքանակների իրացման իրավունք ձեռք բերած իրավաբանական անձինք և անհատ ձեռնարկատերերը (այսուհետ՝ տնտեսավարող սուբյեկտներ), որոնք Պետական տուրքի մասին Հայաստանի Հանրապետության օրենքի 20.1-ին հոդվածի 1-ին մասի աղյուսակի 5.1-ին կետի 3-րդ պարբերությամբ սահմանված լրացուցիչ 100 դրամ պետական տուրքի չափով օժանդակության տրամադրման դիմումի ներկայացման օրվան նախորդող աշխատանքային օրվա դրությամբ չունեն չկատարված հարկային պարտավորություններ,

բ. 4-րդ կետում լրացնել նոր 7-րդ ենթակետ հետևյալ բովանդակությամբ. «7) 2021 թվականի հունվարի 1-ից մինչև սեպտեմբերի 30-ը «Արտաքին տնտեսական գործունեության ապրանքային անվանացանկ» (ԱՏԳ ԱԱ) դասակարգչի 220820890 ծածկագրին դասվող կոնյակի սպիրտի 100 հազար (100 տոկոսանոց սպիրտի հաշվարկով) լիտրը գերազանցելուց հետո այլ խմբաքանակների իրացման իրավունքի ձեռք բերման համար տնտեսավարող սուբյեկտի կողմից վճարված Պետական տուրքի մասին Հայաստանի Հանրապետության օրենքի 20.1-ին հոդվածի 1-ին մասի աղյուսակի 5.1-ին կետի 3-րդ պարբերությամբ սահմանված լրացուցիչ 100 դրամ պետական տուրքի չափով տնտեսավարող սուբյեկտին տրամադրվում է օժանդակություն։

2. Սույն որոշումն ուժի մեջ է մտնում հրապարակմանը հաջորդող օրվանից և տարածվում է 2021 թվականի հունվարի 1-ից ծագած հարաբերությունների վրա:

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՕԳՈՍՏՈՍԻ 13-Ի N 1355-Լ ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**Անհրաժեշտությունը։** «Հայաստանի Հանրապետության կառավարության 2020 թվականի օգոստոսի 13-ի N 1355-Լ որոշման մեջ լրացումներ և փոփոխություն կատարելու մասին»Կառավարության որոշման (այսուհետ՝ Որոշում) նախագծի ընդունումը պայմա­նավորված է գինեգործական ընկերությունների մոտ առկա կոնյակի սպիրտի մնացորդների իրացման հարցում աջակցություն ցուցաբերելու անհրաժեշտությամբ։

**Ընթացիկ իրավիճակը և խնդիրները։** «Գործունեության իրականացման ծանուցման մասին» ՀՀ օրենքի 22-րդ հոդվածի 2-րդ կետի աղյուսակի 4-րդ բաժնի 1.2-րդ տողում նշված՝ «Արտաքին տնտեսական գործունեության ապրանքային անվանացանկ» (ԱՏԳ ԱԱ) դասակարգչի 220820 ծածկագրին դասվող խաղողի գինու կամ խաղողի մզման թորումից ստացվող սպիրտային թրմօղիներ արտադրողների կողմից 100 հազար լիտրը (100-տոկոսանոց սպիրտի հաշվարկով) գերազանցող խմբաքանակների իրացում» ծանուցման ենթակա գործունեությամբ զբաղվելու իրավունք ձեռք բերելու համար տնտեսավարող սուբյեկտները վճարում են «Պետական տուրքի մասին» ՀՀ օրենքի 20.1-ին հոդվածի 1-ին մասի աղյուսակի 5.1-ին կետի 2-րդ և 3-րդ պարբերություններով սահմանված համապատասխանաբար լրացուցիչ 25 և 100 դրամ պետական տուրքեր։

Կորոնավիրուսի համաճարակով պայմանավորված կտրուկ նվազել են գինեգործական արտադրանքի իրացման, այդ թվում՝ արտահանման ծավալները։ 2020 թվականի 11 ամիսների ընթացքում նախորդ տարվա նույն ժամանակաշրջանի համեմատությամբ կոնյակի և կոնյակի սպիրտների արտահանման ծավալները նվազել են շուրջ 28%-ով կամ 8 մլն լիտրով։

Մյուս կողմից 2020 թվականին մթերվել է շուրջ 235 հազար տոննա խաղող, որից, ըստ մեր գնահատականների, շուրջ 215 հազար տոննան ուղղվելու է կոնյակի սպիրտի արտադրությանը (միջին հաշվով կարտադրվի շուրջ 19.0 մլն լիտր կոնյակի սպիրտ)։ Համեմատության համար նշեմ, որ 2019 թվականին մթերվել է շուրջ 163 հազար տոննա խաղող, որից կոնյակի սպիրտի արտադրությանն ուղղվել է շուրջ 145 հազար տոննան (միջին հաշվով արտադրվել է շուրջ 13.0 մլն լիտր կոնյակի սպիրտ)։

Կորոնավիրուսի տնտեսական հետևանքների չեզոքացման 24-րդ միջոցառման շրջանակներում կոնյակի և կոնյակի սպիրտների ինքնարժեքը նվազեցնելու և իրացումը խթանելու նպատակով ընդունվել է Կառավարության 2020 թվականի հոկտեմբերի 8-ի N 1659-Լ որոշումը, որի շրջանակներում տնտեսավարող սուբյեկտին տրամադրվում է աջակցություն 2020 թվականի սեպտեմբերի 1-ից մինչև դեկտեմբերի 31-ը «Արտաքին տնտեսական գործունեության ապրանքային անվանացանկ» (ԱՏԳ ԱԱ) դասակարգչի 220820 ծածկագրին դասվող ապրանքների (կոնյակի սպիրտ և շշալցված կոնյակ) 100 հազար (100-տոկոսանոց սպիրտի հաշվարկով) լիտրը գերազանցող չափով իրացված, այդ թվում՝ արտահանված արտադրանքի համար վճարված լրացուցիչ պետական տուրքի չափով, որի համար 2020 թվականին պետական բյուջեից տրամադրվել է 350.0 մլն դրամ։ Միջոցառման շրջանակներում 2020 թվականի դեկտեմբերի 29-ի դրությամբ 12 ընկերության տրամադրվել է 271.8 մլն դրամի չափով աջակցություն։

Հաշվի առնելով, որ կորոնավիրուսի համաճարակը շարունակվում է և դրանով պայմանավորված կոնյակի սպիրտի և կոնյակի արտադրությամբ զբաղվող տնտեսավարողների մոտ գոյացել են արտադրանքի զգալի մնացորդներ, որոնց ավելացել է նաև ընթացիկ տարվա խաղողի վերամշակումից ստացված արտադրանքը, անհրաժեշտություն է առաջացել վերը նշված աջակցությունը մասնակիորեն (աջակցություն չի տրամադրվելու շշալցված կոնյակի իրացման մասով) շարունակել ևս 9 ամիս, որպեսզի գործարանները կարողանան իրացնել կոնյակի սպիրտի մնացորդները և մինչև 2021 թվականի խաղողի մթերումների սկսելը ունենան արտադրանքի պահման ազատ տարողություններ։

**Տվյալ բնագավառում իրականացվող քաղաքականությունը։** Կառավարությունն որդեգրել է գյուղատնտեսության ոլորտի զարգացմանն ուղղված պետական աջակցության ծրագրերի իրականացման քաղաքականություն և կորոնավիրուսի համաճարակի տարածման հետևանքներով գյուղատնտեսական հումքի, այդ թվում՝ խաղողի վերամշակման ոլորտում առաջացած ռիսկերը մեղմելու նպատակով Կառավարության կողմից 2020 թվականի օգոստոսի 13-ին ընդունվել է «Կորոնավիրուսի տնտեսական հետևանքների չեզոքացման քսանչորսերորդ միջոցառումը հաստատելու մասին» N 1355-Լ որոշումը:

**Կարգավորման նպատակը և բնույթը։** Որոշման նախագծով առաջարկվում է Կառավարության 2020 թվականի օգոստոսի 13-ի N 1355-Լ որոշման մեջ կատարել լրացումներ և փոփոխություն, ըստ որոնց Կորոնավիրուսի տնտեսական հետևանքների չեզոքացման 24-րդ միջոցառման շրջանակներում տնտեսավարողներին տրամադրել օժանդակություն՝ «Արտաքին տնտեսական գործունեության ապրանքային անվանացանկ» (ԱՏԳ ԱԱ) դասակարգչի 220820890 ծածկագրին դասվող կոնյակի սպիրտի 100 հազար (100 տոկոսանոց սպիրտի հաշվարկով) լիտրը գերազանցելուց հետո այլ խմբաքանակների իրացման համար տնտեսավարող սուբյեկտի կողմից 2021 թվականի հունվարի 1-ից մինչև սեպտեմբերի 30-ը վճարված Պետական տուրքի մասին Հայաստանի Հանրապետության օրենքի 20.1-ին հոդվածի 1-ին մասի աղյուսակի 5.1-ին կետի 3-րդ պարբերությամբ սահմանված լրացուցիչ 100 դրամ պետական տուրքի չափով, իսկ օժանդակության տրամադրման ընթացակարգը սահմանել Էկոնոմիկայի նախարարի հրամանով։

**Նախագծի մշակման գործընթացում ներգրավված ինստիտուտները և անձինք։** Սույն Որոշման նախագիծը մշակվել է Էկոնոմիկայի նախարարության կողմից: Որոշման նախագծի մշակմանն այլ ինստիտուտներ և անձինք չեն մասնակցել:

**Ակնկալվող արդյունքը։** Սույն Որոշման նախագծի ընդունման արդյունքում տնտեսավարողներին կտրամադրվի պետական օժանդակություն 100 հազար (100 տոկոսանոց սպիրտի հաշվարկով) լիտրը գերազանցելուց հետո կոնյակի սպիրտների այլ խմբաքանակների իրացման իրավունքի ձեռք բերման համար վճարված լրացուցիչ 100 դրամ պետական տուրքերի չափով, որը վերջիններիս հնարավորություն կտա նվազեցնելու թողարկվող արտադրանքի ինքնարժեքը, իրացման շուկաներում ներկայացնելու ավելի մրցունակ գներով արտադրանք, ավելացնելու իրացման ծավալները, ինչպես նաև ապահովելու 2021 թվականի խաղողի մթերումների գործընթացը։

Ընդհանուր առմամբ ակնկալվում է, որ ավելի քան 40 տոկոսով կամ շուրջ 3.0 մլն լիտրով կավելանան կոնյակի սպիրտների արտահանման ծավալները և կկազմեն շուրջ 13.5 մլն լիտր, իսկ 13.5 մլն լիտր կոնյակի սպիրտների իրացման դեպքում կունենանք շուրջ 150.0 հազար տոննա խաղողի մթերման համար անհրաժեշտ ազատ տարողություններ։

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՕԳՈՍՏՈՍԻ 13-Ի N 1355-Լ ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՆԵՐՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

«Հայաստանի Հանրապետության կառավարության 2020 թվականի օգոստոսի 13-ի N 1355-Լ որոշման մեջ լրացումներ և փոփոխություն կատարելու մասին»Կառավարության որոշման նախագծի ընդունման արդյունքում անհրաժեշտություն կառաջանա պետական բյուջեից այդ նպատակով հատկացնելու շուրջ 900.0 մլն դրամ, որը հաշվարկվել է նախորդ տարիներին իրացված կոնյակի սպիրտների միջին ծավալներից ելնելով՝ հաշվի առնելով կորոնավիրուսի համաճարա­կով պայմանավորված իրացման նվազման ծավալը և սույն որոշմամբ սահմանվող աջակցությունից ակնկալվող իրացման ծավալների աճը։

2019 թվականի արտահանվել է շուրջ 31.7 մլն լիտր (100 տոկոսանոց սպիրտի հաշվարկով) կոնյակ և կոնյակի սպիրտ, իսկ 2020 թվականի 11 ամիսների ընթացքում նախորդ տարվա նույն ժամանակաշրջանի համեմատությամբ կոնյակի և կոնյակի սպիրտների արտահանման ծավալները նվազել են շուրջ 28%-ով կամ 8 մլն լիտրով, որի շուրջ 50%-ը կազմում է կոնյակի սպիրտը։

2019 թվականին արտահանվել է 14.5 մլն լիտր (100 տոկոսանոց սպիրտի հաշվարկով) կոնյակի սպիրտ։ 2020 թվականին արձանագրված իրացման տեմպերը պահպանվելու դեպքում 2021 թվականին կունենանք մոտ 10.5 մլն լիտրի արտահանում։ Ակնկալվում է, որ սույն որոշման շրջանակներում տրամադրվող աջակցության արդյունքում շուրջ 3.0 մլն լիտրով կավելանան արտահանման ծավալները և 2021 թվականին կունենանք մոտ 13.5 մլն լիտր կոնյակի սպիրտների արտահանում։ Սույն որոշման շրջանակներում տրամադրվող աջակցությունից օգտվող պոտենցիալ շահառուները 15-ն են, որոնք կոնյակի սպիրտների արտադրության և մինչև 100 հազար լիտր իրացման իրավունքի շրջանակ­ներում առանց փոխհատուցման կունենան 1.5 մլն լիտր իրացնելու հնարավորություն։ Հետևաբար 2021 թվականին ակնկալվող շուրջ 13.5 մլն լիտր կոնյակի սպիրտների արտահանման ծավալից 12.0 մլն լիտրը իրացվելու է կոնյակի սպիրտի 100 հազար լիտրը գերազանցելուց հետո այլ խմբաքանակների իրացման համար Պետական տուրքի մասին Հայաստանի Հանրապետության օրենքի 20.1-ին հոդվածի 1-ին մասի աղյուսակի 5.1-ին կետի 3-րդ պարբերությամբ սահմանված լրացուցիչ 100 դրամ պետական տուրքի շրջանակներում։ 12.0 մլն լիտր կոնյակի սպիրտի իրացման իրավունքի ձեռք բերման համար վճարվելու է 1.2 մլրդ դրամ պետական տուրք, որը 9 ամիսների համար կկազմի շուրջ 900.0 մլն դրամ։

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՕԳՈՍՏՈՍԻ 13-Ի N 1355-Լ ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՌՆՉՈՒԹՅԱՄԲ ԸՆԴՈՒՆՎԵԼԻՔ ԱՅԼ ԻՐԱՎԱԿԱՆ ԱԿՏԵՐԻ ԿԱՄ ԴՐԱՆՑ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ԲԱՑԱԿԱՅՈՒԹՅԱՆ ՄԱՍԻՆ**

«Հայաստանի Հանրապետության կառավարության 2020 թվականի օգոստոսի 13-ի N 1355-Լ որոշման մեջ լրացումներ և փոփոխություն կատարելու մասին»Կառավարության որոշման նախագծի ընդունումից հետո տասնօրյա ժամկետում Կառավարություն կներկայացվի առաջարկություն՝ «Հայաստանի Հանրապետության 2021 թվականի պետական բյուջեի մասին» Հայաստանի Հանրապետության օրենքում վերաբաշխում և Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ համապատասխան փոփոխություններ և լրացումներ կատարելու վերաբերյալ։